MCSเจ็บหนักค่าเงินเยนอ่อน
เอ็ม.ซี.เอส. สตีล ดิ้นเอาตัวรอด หาตลาดใหม่ สู้เงินเยนอ่อนแรงมาก ระยะสั้นยังไม่ฟื้น
10 เม.ย. 2556

เอ็ม.ซี.เอส. สตีล ดิ้นเอาตัวรอด หาตลาดใหม่ สู้เงินเยนอ่อนแรงมาก ระยะสั้นยังไม่ฟื้น 
นายไนยวนชิ ประธานกรรมการ ประธานเจ้าหน้าที่บริหาร บริษัท เอ็ม.ซี.เอส. สตีล (MCS) กล่าวในที่ประชุมผู้ถือหุ้นว่า ค่าเงินเยนที่อ่อนตัวลงมามากและรวดเร็ว เป็นเหตุการณ์ค่อนข้างหนักสำหรับบริษัท แต่ผลการดำเนินงานในไตรมาสแรกปีนี้อาจจะไม่ขาดทุน
บริษัทมีตลาดส่งออกไปที่ประเทศญี่ปุ่นสูงถึงประมาณ 90-95% ซึ่งเมื่อปีก่อนบริษัทในญี่ปุ่นที่ทำธุรกิจคล้ายกับบริษัทคือเหล็กโครงสร้าง มีการปิดกิจการไปแล้วหนึ่งแห่ง และอีกหนึ่งรายมีการลดพนักงานลงกว่า 100 คน ทำให้เหลือคู่แข่งน้อยลง
“เราเคยมีนโยบายลดการส่งออกไปญี่ปุ่นเหลือ 60-65% แต่ก็ยังไม่ได้ทำ ตอนนี้ถึงจุดที่จะต้องหาตลาดใหม่ให้เร็วที่สุด เช่น จีน แม้ว่าบริษัทเข้าไปลงทุนโรงงานในเมืองเซียะเหมินแล้วก็ตาม แต่ก็ยังไม่เพียงพอ ขณะเดียวกันก็ไม่ได้มองข้ามตลาดในประเทศ โดยเฉพาะโครงการลงทุนของรัฐบาล 2 ล้านล้านบาท ก็ต้องดูว่าบริษัทจะเข้าไปหางานอะไรได้บ้าง” นายไนยวนชิ กล่าว
อย่างไรก็ตาม การขยายตลาดใหม่ๆ คงจะต้องใช้เวลาดำเนินการ รวมถึงการเจรจาร่วมลงทุนกับ POSCO CDPPC ในประเทศจีน ซึ่งพอสโกยักษ์ใหญ่เหล็กของเกาหลีถือหุ้นอยู่ 80% นั้น คาดว่าสิ้นเดือน มิ.ย.นี้น่าจะมีข้อสรุป และหากตกลงจะร่วมลงทุนกัน กว่าจะเห็นผลต้องต้นปี 2557
สำหรับตลาดญี่ปุ่นนั้น ในเดือน มิ.ย. จะมีการเลือกตั้ง หากรัฐบาลชุดปัจจุบันได้คะแนนเสียงมากกว่า 50% ทำให้นโยบายไม่เปลี่ยนแปลง ยังคงอัดฉีดเงินกระตุ้นเศรษฐกิจเมื่อเงินไม่มีที่ไปก็จะซื้ออสังหาริมทรัพย์ จึงคาดว่าอีก 12 ปี อุตสาหกรรมก่อสร้างในญี่ปุ่นจะบูมมาก ซึ่งจะส่งผลดีต่อบริษัท
ด้านบรรยากาศการประชุมผู้ถือหุ้นเป็นไปด้วยดี มีผู้ถือหุ้นหลายรายได้เสนอแนะแนวทางในการทำธุรกิจ และหาตลาดใหม่ๆ พร้อมดีใจที่บริษัทยังสามารถทำกำไรสุทธิได้ 164 ล้านบาท และจ่ายเงินปันผลในอัตราหุ้นละ 0.18 บาท